钦定古今图书集成/历象汇编/庶征典/第071卷 > 《贺庆云表》韩愈
## 钦定古今图书集成/历象汇编/庶征典/第071卷 > 《贺庆云表》韩愈

臣某言：臣所领州，今月十六日申时，有庆云见于西
北，至暮方散。臣及举州官吏百姓等，无不见者。五采
五色，光华不可遍观；非烟非云，容状讵能详述。抱日

《宋书》云：“庆云五色，太平之应。”又据《孝经援神契》曰：“王
者德至山陵，则庆云出。”故黄帝因之以纪事，虞舜由
之而作歌。又按季夏六月，土王用事，其日丙戌，亦主
于土。西北方者，京师所在。土为国家之德，祥见京师
之位。既征于古，又验于今。伏惟皇帝陛下德合覆载，
道光轩虞。嗣位之初，祯祥继至。昇平之符既兆，仁寿
之域已跻。微臣往在先朝，以论事得罪，身居贬黜之
地，目睹殊常之庆，忭跃欣幸，实倍常情。伏乞宣付史
官，以彰圣德所致。瞻恋阙庭，心魂飞驰，并图奉进，无
任忻忭踊跃之至。差某官奉表陈贺以闻。